ΓΡΑΠΤΗ ΕΡΩΤΗΣΗ E-0942/96 υποβολή: Maartje van Putten (PSE) προς την Επιτροπή (26 Απριλίου 1996)

Θέμα: Πρόσκληση για υποβολή αιτήσεων σχετικά με την επισιτιστική βοήθεια υπό μορφή κονσερβών ψαριού.

1. α) Αληθεύει ή πληροφορία ότι σύμφωνα με τις διατάξεις της Ευρωπαϊκής Επιτροπής, μόνον οι κονσέρβες ψαριού των 125 γρ. λαμβάνονται υπόψη στο πλαίσιο της πρόσκλησης για την υποβολή αιτήσεων σχετικά με το προϊόν αυτό;

β) Εάν ναι, μπορεί να αναφέρει η Επιτροπή ποιό κείμενο περιέχει την ως άνω διάταξη;

γ) Εν προκειμένω, μπορεί να εξηγήσει η Επιτροπή για ποιό λόγο έχει επιλεγεί αυτή ακριβώς η μονάδα συσκευασίας;

δ) Σε περίπτωση που η εν λόγω πληροφορία είναι αναληθής, μπορεί να διευκρινίσει η Επιτροπή σε ποιά οδηγία στηρίζει τη χορήγηση συμβάσεων του τύπου αυτού, καθώς και πού αναφέρονται τα κριτήρια που εφαρμόζονται;

2. α) Μπορεί η Επιτροπή να παρουσιάζει μιά επισκόπηση των δημοσίων μειοδοτικών διαγωνισμών που έχουν προκηρυχθεί από τον Ιανουάριο του 1991 για την αγορά κονσερβών ψαριού, στο πλαίσιο της πολιτικής σχετικά με την έκτακτη και την επισιτιστική βοήθεια;

β) Μπορεί να αναφέρει η Επιτροπή, για κάθε μιά από τις αγορές αυτές, σε ποιά επιχείρηση ανατέθηκε η σύμβαση παράδοσης;

3. Γνωρίζει η Επιτροπή ότι η συσκευασία των 125 γρ. συνηθίζεται κυρίως στην Ισπανία και την Πορτογαλία, ενώ λ.χ. η Ιρλανδία και οι Κάτω Χώρες χρησιμοποιούν τη συσκευασία των 400 γρ. ανά μονάδα;

4. α) Γνωρίζει η Επιτροπή ότι η αγορά μονάδων μεγαλύτερης συσκευασίας θα συνεπάγετο σημαντική μείωση του κόστους (σύμφωνα με τις πληροφορίες που διαθέτουμε, η οικονομία θα ήταν λ.χ. της τάξης του 45% ανά Μεγατόνο σε περίπτωση επιλογής της συσκευασίας των 400 γρ. έναντι της συσκευασίας των 125 γρ.);

β) Στο πλαίσιο της απαντήσεώς της στην ερώτηση 1.γ, θα μπορούσε η Επιτροπή να λάβει επίσης υπόψη την πτυχή «κόστος»;

Απάντηση του κ. Pinheiro εξ ονόματος της Επιτροπής (20 Ιουνίου 1996)

Προτού επεισέλθει στα ειδικά θέματα, η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι η μέση ετήσια αξία των προϊόντων κονσέρβας ψαριών για τα τρία έτη, 1993, 1994 και 1995, δεν αντιπροσωπεύει παρά το +/- 0,80% του μέσου ετήσιου προϋπολογισμού της επισιτιστικής βοήθειας για τα τρία αυτά έτη. Πρέπει να σημειωθεί επίσης ότι οι κονσέρβες ψαριών παρουσιάζουν την τάση έκλειψης από το καλάθι της επισιτιστικής βοήθειας γιατί αφενός, πρόκειται για ιδιαίτερα ακριβό προϊόν και, αφετέρου, ο όγκος της επισιτιστικής βοήθειας για τον κύριο δικαιούχο αυτού του προϊόντος - την UNRWA - παρουσιάζει επίσης μείωση. Τέλος, ο νέος κανονισμός της επισιτιστικής βοήθειας που βρίσκεται στο στάδιο έγκρισής του από το Συμβούλιο, θα ανοίξει τον ανταγωνισμό σε προϊόντα που προέρχονται από όλες τις αναπτυσσόμενες χώρες.

1. α)-β) Κατά γενικό τρόπο, η επιλογή της συσκευασίας για την παράδοση επισιτιστικών προϊόντων γίνεται από τον δικαιούχο της βοήθειας. Δεδομένου ότι για τις κονσέρβες ψαριών, η συσκευασία των 125 γραμ. είναι παγκόσμια για αυτό το είδος προϊόντος, ο κοινοτικός νομοθέτης προέβλεψε αυτόν τον τύπο συσκευασίας σε ανακοίνωση που διέπει κυρίως τις απαιτήσεις που αφορούν τη συσκευασία και τη διατήρηση προϊόντων που παρέχονται βάσει της επισιτιστικής βοήθειας ((ΕΕ C 114 της 29.4.1991. )).

γ) Βάσει των όσον εξηγούνται παραπάνω, μπορεί να απαριθμηθούν ορισμένα πρακτικά πλεονεκτήματα για τα οποία οι δικαιούχοι προτιμούν αυτόν τον τύπο συσκευασίας, δηλαδή:

- Ευκολία διανομής: η συσκευασία αυτή αντιστοιχεί σε μια επαρκή μερίδα για ένα άτομο. Ανάλογα με την περίπτωση, μπορεί να δοθούν δύο κομμάτια.

- Υγιεινή: η ποσότητα των 400 γραμ. είναι ιδιαίτερα μεγάλη για μια μερίδα και δεν μπορεί να καταναλωθεί σε μια φορά από ένα άτομο. Αυτό συνεπάγεται πρόβλημα διανομής ή διατήρησης. Κάτω από ορισμένες κλιματολογικές συνθήκες, μπορεί επίσης να προκαλέσει γρήγορα σημαντική φθορά του προϊόντος.

δ) Το Αξιότιμο Μέλος του Κοινοβουλίου παρακαλείται να ανατρέξει στο σημείο 1α-β).

2. α)-β) Πίνακας που περιέχει ορισμένες πληροφορίες για τα προγράμματα επισιτιστικής βοήθειας 1993-1995 έχει αποσταλεί απευθείας στο Αξιότιμο Μέλος του Κοινοβουλίου καθώς και στη Γενική Γρμματεία του Κοινοβουλίου. Η Επιτροπή εφιστά την προσοχή στο γεγονός ότι, λόγω της ενιαίας αγοράς και των ιδιαιτεροτήτων του τομέα, οι προελεύσεις που αναφέρονται είναι καθαρά ενδεικτικές.

3. Οι σαρδέλλες είναι, σε μεγάλο βαθμό, σπεσιαλιτέ της Ισπανίας και της Πορτογαλίας ενώ η Ιρλανδία και οι Κάτω Χώρες ειδικεύονται μάλλον στις κονσέρβες σκουμπριάς, προϊόν που ζητείται ελάχιστα από τους δικαιούχους της επισιτιστικής βοήθειας.

4. α) Η τιμή κατά μονάδα εξαρτάται από το προϊόν (σαρδέλλες, σκουμπριά, κ.λπ) και τη συσκευασία που ζητείται από τον δικαιούχο. Εννοείται ότι το αρχικό κόστος στις συσκευασίες 400 γραμ. ή και άνω, είναι κατώτερο, με τη μείωση των εξόδων συσκευασίας, επεξεργασίας, κ.λπ. Αλλά στην επιλογή της συσκευασίας, επικρατούν οι τρόποι που ζητούνται από τον δικαιούχο, κατάλληλα αιτιολογημένοι από τους τρόπους διανομής.

β) Η Επιτροπή λαμβάνει πάντως υπόψη της την πλευρά του κόστους εφόσον, κατά την πρόσκληση για υποβολή προσφορών για την παροχή επισιτιστικής βοήθειας, καλεί για ανταγωνισμό και επιλέγει τη χαμηλότερη προσφορά, η οποία πρέπει να ανταποκρίνεται στους κανόνες ποιότητας και συσκευασίας που ζητούνται στον κανονισμό πρόσκλησης για υποβολή προσφορών.